b'\n_START_ARTICLE_\nValli di Comacchio\n_START_PARAGRAPH_\nValli di Comacchio ([v\xc3\xa0li di kom\xc3\xa0kjo]), je laguna v severnem Jadranskem morju, severno od mesta Ravenna. Upravno spada pod italijansko de\xc5\xbeelo Emilija - Romanja (pokrajini Ferrara in Ravenna). Zavzema preko 110 km\xc2\xb2._NEWLINE_Nastanek lagune sega v deseto stoletje, ko se je zaradi subsidence zni\xc5\xbealo kopno med rokavi rek Pad in Reno in so se za\xc4\x8dela ustvarjati obalna mo\xc4\x8dvirja. Zalita povr\xc5\xa1ina je tedaj dosegla okoli 730 km\xc2\xb2. V \xc5\xa1estnajstem stoletju je za\xc4\x8delo pronicati v notranjost morje in tako se je ustvarilo ogromno slano mo\xc4\x8dvirje. Na suhih to\xc4\x8dkah so si ribi\xc4\x8di in solinarji gradili ko\xc4\x8de, od katerih nekatere \xc5\xa1e stojijo. Od osemnajstega stoletja dalje se vrstijo zaporedne bonifikacije lagune, ki so se \xc5\xa1ele v zadnjih letih popolnoma prekinile. Danes je vse obmo\xc4\x8dje za\xc5\xa1\xc4\x8diteno in vklju\xc4\x8deno v Krajinski park Delta del Po. Je eno od najve\xc4\x8djih mokri\xc5\xa1\xc4\x8d v Evropi, v katerem najde zato\xc4\x8di\xc5\xa1\xc4\x8de preko 300 vrst ptic._NEWLINE_Dno lagune ni enakomerno, saj zalito ozemlje sestoji iz \xc5\xa1tirih ve\xc4\x8djih dolin in vmesnih vzpetinic. Zaradi tega je vse podro\xc4\x8dje izredno ugodno za ribogojstvo in ribolov. Gojijo se brancini, orade in ciplji, a predvsem jegulje, ki so prava posebnost italijanske kuhinje od Bene\xc4\x8dije do Kampanije. Veliko je \xc5\xa1e solin, posebno v severnem delu lagune.'